ମିମି ଚକ୍ରବର୍ତ୍ତୀ

ମିମି ଚକ୍ରବର୍ତ୍ତୀ (ଜନ୍ମ: ୧୧ ଫେବୃଆରୀ ୧୯୮୯) ଜଣେ ଭାରତୀୟ ଅଭିନେତ୍ରୀ, ଗାୟିକା ଓ ରାଜନେତ୍ରୀ। ସେ ବଙ୍ଗାଳୀ ସିନେମା ଓ ଟେଲିଭିଜନ୍‌ରେ ତାଙ୍କ କାର୍ଯ୍ୟ ପାଇଁ ପରିଚିତ। ତାଙ୍କର ପ୍ରଥମ ଚଳଚ୍ଚିତ୍ର ବାପି ବାରି ଜା ଯେଉଁଥିରେ ସେ ନାୟିକା ‘ଡୋଲା’ର ଭୂମିକା ଅଭିନୟ କରିଥିଲେ। ସେ ୨୦୧୬ ଓ ୨୦୨୦ ମସିହାରେ କଲିକତା ଟାଇମ୍ସ ତାଲିକାର “ମୋଷ୍ଟ ଡିଜାୟରେବଲ୍ ମହିଳା” ଭାବେ ତାଲିକାଭୁକ୍ତ ହୋଇଥିଲେ। ଚକ୍ରବର୍ତ୍ତୀ ୨୦୧୯ ରୁ ୨୦୨୪ ପର୍ଯ୍ୟନ୍ତ ଜାଦବପୁର ନିର୍ବାଚନମଣ୍ଡଳୀରୁ ୧୭ମ ଲୋକସଭାର ସାଂସଦ ଥିଲେ।

 ପ୍ରାରମ୍ଭିକ ଜୀବନ 
ଚକ୍ରବର୍ତ୍ତୀଙ୍କ ଜନ୍ମ ୧୧ ଫେବୃଆରୀ ୧୯୮୯ ରେ ହୋଇଥିଲା। ସେ ଭାରତର ପଶ୍ଚିମବଙ୍ଗ ରାଜ୍ୟର ଜଳପାଇଗୁଡ଼ି ସହରର ନିବାସୀ। ତାଙ୍କ ଶୈଶବ ଅରୁଣାଚଳ ପ୍ରଦେଶର ତିରାପ ଜିଲ୍ଲାର ଦେଓମାଲି ନାମକ ସହରରେ କଟିଥିଲା, କିନ୍ତୁ ପରେ ସେ ପରିବାର ସହ ତାଙ୍କ ପୂର୍ବପୁରୁଷଙ୍କ ଘର ଜଳପାଇଗୁଡ଼ିକୁ ଫେରିଥିଲେ। ସେ ଜଳପାଇଗୁଡ଼ିର ହୋଲି ଚାଇଲ୍ଡ ସ୍କୁଲ୍ ଓ ପରେ ବିନ୍ନାଗୁଡ଼ିର ସେଣ୍ଟ ଜେମ୍ସ୍ ସ୍କୁଲ୍‌ରେ ଶିକ୍ଷା ଗ୍ରହଣ କରିଥିଲେ। ୨୦୧୧ ମସିହାରେ ସେ କୋଲକାତାର ଆଶୁତୋଷ କଲେଜ୍‌ରୁ କଳା ବିଷୟରେ ସ୍ନାତକ ଡିଗ୍ରୀ ହାସଲ କରିଥିଲେ। ତାଙ୍କ ମାତାପିତା ସିଲିଗୁଡ଼ିରେ ବସବାସ କରନ୍ତି।

 ପେଶାଜୀବନ 
ଅଭିନୟ କ୍ଷେତ୍ରରେ ପ୍ରବେଶ ପୂର୍ବରୁ ଚକ୍ରବର୍ତ୍ତୀ ଜଣେ ମଡେଲ୍ ଭାବେ କାମ କରୁଥିଲେ। ସେ ଫେମିନା ମିସ ଇଣ୍ଡିଆ ପ୍ରତିଯୋଗିତାରେ ଅଂଶଗ୍ରହଣ କରିଥିଲେ। ତାଙ୍କ ଅଭିନୟ ଆରମ୍ଭ ଚମ୍ପିଆନ ଚଳଚ୍ଚିତ୍ର ମାଧ୍ୟମରେ ହୋଇଥିଲା।

ତାଙ୍କ ଦ୍ୱିତୀୟ ପ୍ରକଳ୍ପ ଥିଲା ଟେଲିଭିଜନ୍ ଧାରାବାହିକ Gaaner Oparey, ଯାହା ଆଇଡିଆଜ୍ କ୍ରିଏସନ୍ସ ଦ୍ୱାରା ନିର୍ମିତ। ଏହା ଷ୍ଟାର ଜଲସା ଚ୍ୟାନେଲ୍‌ରେ ୨୮ ଜୁନ ୨୦୧୦ ରୁ ୧୬ ଏପ୍ରିଲ ୨୦୧୧ ପର୍ଯ୍ୟନ୍ତ ପ୍ରସାରିତ ହୋଇଥିଲା। ଏହି ଧାରାବାହିକଟି ରବିନ୍ଦ୍ରନାଥ ଟାଗୋରଙ୍କ ଜନ୍ମର ୧୫୦ତମ ବାର୍ଷିକୀ ଉପଲକ୍ଷେ ଶ୍ରଦ୍ଧାଞ୍ଜଳି ସ୍ୱରୂପ ଆରମ୍ଭ କରାଯାଇଥିଲା। ଏହି ପ୍ରକଳ୍ପରେ ଋତୁପୁର୍ଣ୍ଣ ଘୋଷ (ପ୍ରାରମ୍ଭିକ ପାଟକଥାଲେଖକ), ଦେବଜ୍ୟୋତି ମିଶ୍ର (ସଙ୍ଗୀତ ନିର୍ଦ୍ଦେଶକ) ସହିତ ଚଳଚ୍ଚିତ୍ର ଜଗତର ଅନ୍ୟାନ୍ୟ ପ୍ରସିଦ୍ଧ ବ୍ୟକ୍ତିତ୍ୱ ଜଡିତ ଥିଲେ।

ତାଙ୍କ ପ୍ରଥମ ଚଳଚ୍ଚିତ୍ର ବାପି ବାରି ଯା ୭ ଡିସେମ୍ବର ୨୦୧୨ ରେ ମୁକ୍ତିଲାଭ କରିଥିଲା।

 ରାଜନୈତିକ ଜୀବନ 
୨୦୧୯ ମସିହାରେ ସେ ରାଜନୀତିରେ ପ୍ରବେଶ କରି ୨୦୧୯ ଭାରତୀୟ ସାଧାରଣ ନିର୍ବାଚନରେ ଜାଦବପୁର ଲୋକସଭା ନିର୍ବାଚନମଣ୍ଡଳୀରୁ ଅଖିଳ ଭାରତୀୟ ତୃଣମୂଳ କଂଗ୍ରେସ ପ୍ରାର୍ଥୀ ଭାବେ ପ୍ରତିଦ୍ୱନ୍ଦିତା କରିଥିଲେ ଏବଂ ବିଜୟୀ ହୋଇଥିଲେ। ସେ ଜାଦବପୁର ନିର୍ବାଚନମଣ୍ଡଳୀରୁ ୧୭ମ ଲୋକସଭାର ସାଂସଦ ଭାବେ କାର୍ଯ୍ୟ କରିଥିଲେ। ଚକ୍ରବର୍ତ୍ତୀ ୧୫ ଫେବୃଆରୀ ୨୦୨୪ ତାରିଖରେ ତାଙ୍କ ପଦରୁ ପଦତ୍ୟାଗ କରିଥିଲେ।

 ଫ୍ୟାଶନ 
ଚକ୍ରବର୍ତ୍ତୀ ବିଭିନ୍ନ ଭାବରେ Fame Fashion and Creative Excellence (ଏଫଏଫଏସିଇ/FFACE) ସହ ଜଡିତ ଥିଲେ। ୨୦୧୪ ମସିହାରେ ସେ କଲିକତାର The Park Kolkata ର ‘ତନ୍ତ୍ରା’ରେ FFACE କ୍ୟାଲେଣ୍ଡରର ପ୍ରଥମ ସଂସ୍କରଣ ଉନ୍ମୋଚନ କରିଥିଲେ। ସେହି ଅବସରରେ ସେ ମହିଳା ସଶକ୍ତିକରଣକୁ ପ୍ରୋତ୍ସାହନ ଦେବା ପାଇଁ FFACE ଦ୍ୱାରା ପ୍ରସ୍ତୁତ ଧାରଣାମୂଳକ ଶୁଭେଚ୍ଛା କାର୍ଡ ‘FFACE ଅଫ୍ ଦୁର୍ଗା’ର ଅଂଶ ହୋଇଥିଲେ।

 ଆଧାର 

ଶ୍ରେଣୀ:୧୯୮୯ ଜନ୍ମ